## Pravilnik o standardima profesionalnog razvoja i postupku utvrđivanja nemogućnosti daljnjega profesionalnog razvoja časnika

### NN 98/2004 (16.7.2004.), Pravilnik o standardima profesionalnog razvoja i postupku utvrđivanja nemogućnosti daljnjega profesionalnog razvoja časnika

# MINISTARSTVO OBRANE

1864

Na temelju članka 11.a
stavka 4. Zakona o službi u Oružanim snagama Republike Hrvatske (»Narodne
novine«, broj:  33/02., 58/02 i
175/03.), a u svezi s člankom 6.a Zakona o pravima iz mirovinskog osiguranja
djelatnih vojnih osoba i ovlaštenih službenih osoba (»Narodne novine«, broj:
128/99, 129/00, 16/01 i 22/02), donosim

## PRAVILNIK

### O STANDARDIMA PROFESIONALNOG RAZVOJA I POSTUPKU UTVRĐIVANJA NEMOGUĆNOSTI DALJNJEGA PROFESIONALNOG RAZVOJA ČASNIKA

I. OPĆE ODREDBE

Članak 1.

Ovim Pravilnikom
propisuju se standardi profesionalnog razvoja časnika, od prijama u djelatnu
vojnu službu, rasporeda na časničke dužnosti, postupka utvrđivanja nemogućnosti
daljnjega profesionalnog razvoja do otpusta iz djelatne vojne službe.

Članak 2.

Profesionalni razvoj
časnika tijekom službe odvija se neprekidnim usavršavanjem obukom i izobrazbom,
uspješnim obna­ša­njem raznovrsnih dužnosti, posebno dužnosti višeg čina te pro­mi­canjem
u časničke činove.

Napredovanje u službi
temelji se na periodičnom ocjenjivanju stečenih vještina i znanja, stjecanju
novih vještina i znanja, uspješnom obnašanju dužnosti više razine te provjerama
tjelesnih, zdravstvenih i psihičkih sposobnosti.

Zdravstveni pregled obvezno
se vrši prije prijama u djelatnu vojnu službu, radi utvrđivanja zdravstvene
sposobnosti za obnašanje vojnih dužnosti, te periodično tijekom službe.

Članak 3.

Djelatni časnik upućuje
se na vojnu izobrazbu, raspoređuje na dužnosti i promiče u rodu odnosno struci
u kojoj je primljen u službu.

Djelatni časnik može
promijeniti rod ili struku kada postoji potreba službe za časnicima drugog roda
ili struke.

Promjena roda ili
struke vrši se na temelju odgovarajuće obuke i izobrazbe radi osposobljavanja
za rad u drugom rodu ili struci.

Članak 4.

Kad postoje slobodna
časnička ustrojbena mjesta čija je popuna prijeko potrebna odnosno kada to
zahtijevaju potrebe službe Ministarstvo obrane u skladu s odredbama članka 21.
stavka 1. Zakona o službi u Oružanim snagama Republike Hrvatske (»Narodne
novine«, broj: 33/02., 58/02 i 175/03., u nastavku teksta: Zakon) objavljuje
oglas ili raspisuje natječaj.

Članak 5.

Osoba koja se javi na
oglas ili natječaj i koja ispunjava propisane uvjete za prijam u djelatnu vojnu
službu, te bude odabrana tijekom selekcijskog postupka prima se u djelatnu
vojnu službu na određeno vrijeme, do završetka temeljne časničke izobrazbe, te
se upućuje na temeljnu časničku izobrazbu.

Odabir kandidata
obavljaju povjerenstva koja imenuje pomoćnik ministra za ljudske resurse.

Članak 6.

Iznimno od odredbe
članka 5. ovoga Pravilnika, kada to nalažu potrebe službe, osobu koja je
primljena u djelatnu vojnu službu na određeno vrijeme može se rasporediti na
slobodno časničko ustrojbeno mjesto prije upućivanja na temeljnu časničku
izobrazbu.

Raspored na dužnost iz
stavka 1. ovoga članka može trajati najdulje 12 mjeseci.

Članak
7.

Stipendist koji se
školovao radi popune ustrojbenih mjesta u Oružanim snagama Republike Hrvatske,
u skladu s odredbom članka 184. stavka 1. Zakona, nakon završetka školovanja
upućuje se na temeljnu časničku izobrazbu, a nakon njenog završetka raspoređuje
se na odgovarajuće ustrojbeno mjesto.

Članak 8.

Djelatni vojnik odnosno
dočasnik koji ispunjava Zakonom propisane uvjete može se na osobnu zamolbu
prevesti u djelatnog časnika dodjelom prvog časničkog čina.

Djelatni vojnik odnosno
dočasnik koji je upisao posljednji semestar studija za stjecanje više ili
visoke stručne spreme i želi postati časnik može podnijeti zamolbu načelniku
Glavnog stožera OS RH radi upućivanja na temeljnu časničku izobrazbu.

Donošenjem rješenja o
prijamu u djelatnu vojnu službu djelatnom vojniku po ugovoru raskida se ugovor
o službi.

Članak 9.

Kadetu koji je završio
vojnu izobrazbu u zemlji ili inozemstvu, a školovao se radi popune ustrojbenih
mjesta u Oružanim snagama Republike Hrvatske, kao i osobi koja je dvije godine
uspješno obnašala časničku dužnost priznaje se odgovarajuća časnička izobrazba
isključivo u svrhu ispunjavanja uvjeta za dodjelu čina poručnika.

II. STANDARDI
PROFESIONALNOG RAZVOJA ČASNIKA

Članak 10.

Poručnik odnosno poručnik korvete je u standardu
profesionalnog razvoja ako u kalendarskoj godini ima:

–  manje od 36 godina života

–  najmanje višu stručnu spremu

–  temeljnu časničku izobrazbu

–  i manje od 6 godina u činu.

Članak 11.

Natporučnik odnosno
poručnik fregate je u standardu profesionalnog razvoja ako u kalendarskoj
godini ima:

–
 manje od 42 godine života

–  najmanje višu stručnu spremu

–
 temeljnu časničku izobrazbu

–  i manje od 6 godina u činu.

Članak 12.

Satnik odnosno poručnik
bojnog broda je u standardu profesionalnog razvoja ako u kalendarskoj godini
ima:

–
 manje od 48 godina života

–  najmanje
višu stručnu spremu

–  naprednu
časničku izobrazbu

–  i
manje od 7 godina u činu.

Članak
13.

Bojnik
odnosno kapetan korvete je u standardu profesionalnog razvoja ako u
kalendarskoj godini ima:

–  manje
od 50 godina života

–  najmanje
višu stručnu spremu

–  Zapovjedno-stožernu
školu

–  i
manje od 7 godina u činu.

Članak
14.

Pukovnik
odnosno kapetan fregate je u standardu profesionalnog razvoja ako u
kalendarskoj godini ima:

–  manje
od 53 godine života

–  najmanje
višu stručnu spremu

–  Zapovjedno-stožernu
školu

–  i
manje od 7 godina u činu.

Članak
15.

Brigadir
odnosno kapetan bojnog broda je u standardu profesionalnog razvoja ako u
kalendarskoj godini ima:

–  manje
od 55 godina života

–  visoku
stručnu spremu

–  Zapovjedno-stožernu
školu

–  i
manje od 7 godina u činu.

Članak
16.

Brigadni
general odnosno komodor, general bojnik odnosno kontraadmiral, general pukovnik
odnosno viceadmiral je u standardu profesionalnog razvoja ako u kalendarskoj
godini ima:

–  manje
od 58 godina života

–  visoku
stručnu spremu

–  Ratnu
školu

–  i
manje od 7 godina u činu.

Članak
17.

Iznimno
od odredbi članaka 11. – 14. ovoga Pravilnika časniku koji je dvije godine
uspješno obnašao dužnost višeg ustrojbenog čina na temelju stečenog iskustva
priznaje se odgovarajuća časnička izobrazba u svrhu ispunjavanja standarda
profesionalnog razvoja.

III. POSTUPAK
UTVRĐIVANJA NEMOGUĆNOSTI DALJNJEG PROFESIONALNOG RAZVOJA

Članak 18.

Uprava za ljudske resurse Ministarstva obrane
obvezna je jednom godišnje izvršiti raščlambu udovoljavanja standardima
profesionalnog razvoja za sve djelatne časnike te za časnike koji ne
udovoljavaju standardima profesionalnog razvoja pokrenuti postupak utvrđivanja
mogućnosti odnosno nemogućnosti daljnjeg profesionalnog razvoja.

Za časnika za kojeg se
utvrdi nemogućnost daljnjega profesionalnog razvoja donosi se zaključak o
nemogućnosti daljnjeg profesionalnog razvoja kojeg potpisuje načelnik Glavnog
stožera OS RH ili osoba koju on ovlasti.

Zaključak o
nemogućnosti daljnjega profesionalnog razvoja u pravilu se osobno uručuje
časniku na kojeg se odnosi te se tom prilikom časnik upoznaje s mogućnostima
daljnjega zadržavanja u službi odnosno mogućnostima korištenja programa
tranzicije.

Zaključak o
nemogućnosti daljnjega profesionalnog razvoja uručuje generalima i admiralima
ministar obrane, brigadirima na­čelnik Glavnog stožera OS RH, a ostalim
časnicima personalni časnik nadležnog granskog odjela za personalne poslove ili
druga osoba koju odredi načelnik Glavnog stožera OS RH.

Članak 19.

Zaključak o
nemogućnosti daljnjega profesionalnog razvoja donosi se na temelju utvrđene:

–  nemogućnosti dostizanja standarda školovanjem
za stjecanje potrebne stručne spreme

–  nemogućnosti dostizanja standarda vojnom
izobrazbom

–  nemogućnosti dostizanja standarda promaknućem.

Članak 20.

Za časnika koji nema
odgovarajuću stručnu spremu donijet će se zaključak o nemogućnosti daljnjega
profesionalnog razvoja ako:

–  poručnik, poručnik korvete odnosno
natporučnik, poručnik fregate u kalendarskoj godini navršava 36 godina života
ili je stariji

–  satnik, poručnik bojnog broda odnosno bojnik,
kapetan korvete u kalendarskoj godini navršava 38 godina života ili je stariji

–  pukovnik, kapetan fregate odnosno brigadir,
kapetan bojnog broda u kalendarskoj godini navršava 40 godina života ili je
stariji

–  brigadni general odnosno komodor, general
bojnik odnosno kontraadmiral, general pukovnik odnosno viceadmiral u
kalendarskoj godini navršava 45 godina života ili je stariji.

Iznimno od odredbe
stavka 1. ovog članka za poručnika, poručnika korvete odnosno natporučnika,
poručnika fregate koji će u kalendarskoj godini ispuniti ili je već ranije
ispunio uvjete za izvanredno promaknuće propisano člankom 205. stavkom 3.
Zakona neće se donositi zaključak o nemogućnosti daljnjeg profesionalnog
razvoja sve dok ne bude jednom izvanredno promaknut.

Članak 21.

Za časnika koji nema
odgovarajuću časničku izobrazbu donijet će se zaključak o nemogućnosti
daljnjega profesionalnog razvoja ako:

–  poručnik odnosno poručnik korvete nema
temeljnu časničku izobrazbu i u kalendarskoj godini navršava 36 godina života
ili je stariji

–  natporučnik odnosno poručnik fregate nema naprednu
časničku izobrazbu i u kalendarskoj godini navršava 42 godine života ili je
stariji

–  satnik odnosno poručnik bojnog broda nema
Zapovjedno--stožernu školu i u kalendarskoj godini navršava 48 godina života
ili je stariji

–  bojnik odnosno kapetan korvete nema
Zapovjedno-
-stožernu školu i u kalendarskoj godini navršava 49 godina života ili je
stariji

–  pukovnik odnosno kapetan fregate i brigadir
odnosno kapetan bojnog broda nema Zapovjedno-stožernu školu i u kalendarskoj
godini navršava 50 godina života ili je stariji

–  brigadni general odnosno komodor, general
bojnik odnosno kontraadmiral, general pukovnik odnosno viceadmiral nema Ratnu
školu i u kalendarskoj godini navršava 55 godina života ili je stariji.

Iznimno od odredbe stavka 1. ovog članka za časnika
koji nema odgovarajuću časničku izobrazbu neće se donijeti zaključak o
nemogućnosti daljnjeg profesionalnog razvoja ako će u kalendarskoj godini
navršiti ili je već ranije navršio dvije godine na dužnosti višeg ustrojbenog
čina.

Članak 22.

Za časnika koji u kalendarskoj godini navršava
ili je ranije navršio ovim Pravilnikom propisanih 6 odnosno 7 godina u činu,
kao i za časnika koji u kalendarskoj godini navršava ili je ranije navršio
propisane godine života donijet će se zaključak o nemogućnosti daljnjeg
profesionalnog razvoja ako nije raspoređen na ustrojbeno mjesto višeg čina
odnosno u kalendarskoj godini neće ispuniti uvjete za redovno promaknuće.

Članak 23.

Za časnika koji u
kalendarskoj godini navršava najmanje 4 godine u činu i 20 godina staža osiguranja
može se donijeti zaključak o nemogućnosti daljnjeg profesionalnog razvoja ako
podnese zahtjev za prestanak djelatne vojne službe s pravom na mirovinu u
skladu s odredbom članka 6.a Zakona o pravima iz mirovinskog osiguranja
djelatnih vojnih osoba i ovlaštenih službenih osoba te u skladu s planom
izdvajanja časnika.

IV. ZAVRŠNE ODREDBE

Članak 24.

Kada u djelatnoj vojnoj službi nema dovoljno
časnika odgovarajućeg čina, roda ili struke koji udovoljavaju propisanim
standardima odnosno koji imaju utvrđenu mogućnost daljnjeg profesionalnog
razvoja iznimno se raspoređuju na dužnost i zadržavaju u službi časnici kojima
je utvrđena nemogućnost daljnjega profesionalnog razvoja.

Članak 25.

Zadržavanje u službi
časnika kojemu je utvrđena nemoguć­nost daljnjega profesionalnog razvoja ne
smije predstavljati zapreku za raspored i promicanje časnika odgovarajućeg roda
ili struke čiji je profesionalni razvoj u okviru propisanih standarda odnosno
koji ima utvrđenu mogućnost daljnjeg profesionalnog razvoja.

Časnik koji je u okviru
standarda profesionalnog razvoja odnosno kojemu je utvrđena mogućnost daljnjeg
profesionalnog razvoja stječe uvjete za raspored na dužnost neposredno višeg
čina u smislu odredbe stavka 1. ovoga članka kada u osobnom činu provede
propisano vrijeme potrebno za redovno promak­nuće.

Članak 26.

Časnici kojima se utvrdi nemogućnost daljnjeg
profesionalnog razvoja koji u kalendarskoj godini navršavaju ili su ranije
navršili 20 godina staža osiguranja stavljaju se na listu kandidata za
izdvajanje, a služba im prestaje u skladu s planovima izdvaja­nja na osobni
zahtjev ili po potrebi službe.

Časnici koji podnesu
zahtjev za prestanak službe s pravom na mirovinu u skladu s odredbom članka 6.a
Zakona o pravima iz mirovinskog osiguranja djelatnih vojnih osoba i ovlaštenih
službenih osoba mogu se zbog potreba službe zadržati u službi najdulje 12
mjeseci od nadnevka istaknutog u zahtjevu za prestanak službe.

Iznimno od odredbe
stavka 1. ovog članka, na temelju poje­dinačne odluke pomoćnika ministra za
ljudske resurse, časnici koji imaju ugovornu obvezu u svezi sa školovanjem kao
i časnici kojima u kalendarskoj godini nije moguće osigurati odgovarajuću
zamjenu neće se staviti na listu kandidata za izdvajanje.

Članak 27.

Danom stupanja na snagu
ovog Pravilnika prestaje važiti Pravilnik o standardima profesionalnog razvoja
i postupku utvrđivanja nemogućnosti daljnjeg profesionalnog razvoja djelatnih
časnika (»Narodne novine«, broj 123/02).

Članak 28.

Ovaj Pravilnik stupa na
snagu danom objave u »Narodnim novinama«.

Klasa:
023-03/04-04/1

Urbroj:
512-01-04-9

Zagreb,
14. srpnja 2004.

Ministar
**1864**

Pravilnik, NN 98/2004-1864